‘ชัยวัฒนา’ตั้งเป้าผงาดเป็นโฮลดิง  เล็งดึงอินเดียร่วมทุนผลิตเบาะหนัง
CWT ผันเป็นโฮลดิง แยกสายธุรกิจตั้งเป็นบริษัทพร้อมเปิดรับพันธมิตรร่วมทุน ประเดิมญี่ปุ่นทำเบาะผ้า ส่วนอินเดียจ่อร่วมเบาะหนัง
26 ม.ค. 2555

CWT ผันเป็นโฮลดิง แยกสายธุรกิจตั้งเป็นบริษัทพร้อมเปิดรับพันธมิตรร่วมทุน ประเดิมญี่ปุ่นทำเบาะผ้า ส่วนอินเดียจ่อร่วมเบาะหนัง 
นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป (CWT) เปิดเผยว่า บริษัทได้วางเป้าหมายจะเป็นโฮลดิง คัมปานี โดยจะแยกสายการผลิตออกมาจัดตั้งเป็นบริษัท เช่น เบาะหนังรถยนต์ เบาะผ้ารถยนต์ และสินค้ารักษาสิ่งแวดล้อม และจะหาผู้ร่วมทุนที่มีศักยภาพด้านเทคโนโลยีเข้ามาร่วมถือหุ้นในแต่ละบริษัท 
“ขณะนี้มีผู้ผลิตรถยนต์รายใหญ่จากอินเดียแสดงความสนใจในตัวบริษัท เพราะเห็นว่าเป็นผู้ผลิตเบาะหนังชั้นนำซึ่งหากมีความร่วมมือกันจริงคงจะจัดตั้งบริษัทใหม่ขึ้นมา” 
ล่าสุด ในส่วนของธุรกิจเบาะผ้าได้มีการเซ็นสัญญาความร่วมมือกับ Toyo Bussan ผู้ผลิตชิ้นส่วนรถยนต์ชั้นนำจากญี่ปุ่น โดยร่วมกันจัดตั้งบริษัทร่วมทุนภายใน 1 ปีนี้ โดยทาง CWT ถือหุ้น 51% ขึ้นไปเพื่อร่วมกันผลิตเบาะผ้าในรถยนต์ ในรูปแบบการรับจ้างการผลิต 
Toyo Bussan จะลดการผลิต 1 ใน 3 มาให้ และจะเป็นผู้นำเข้าเครื่องจักรมูลค่า 20 ล้านบาท ขนาดกำลังการผลิตรวม 1 หมื่นคันต่อเดือน ทำให้สามารถเริ่มการผลิตได้ทันทีและอนาคต CWT มีแผนจะลงทุนเพิ่มเพื่อขยายกำลังการผลิตเป็น 2 หมื่นคันต่อเดือน คาดว่าจะใช้ลงทุนเฉพาะซื้อเครื่องจักรอีก 50 ล้านบาท การร่วมมือกันนี้ในปีแรกคาดว่าจะสร้างรายได้ให้ 100 ล้านบาท ปีถัดไป 200 ล้านบาท 
อย่างไรก็ตาม ในช่วงสิ้นเดือน ม.ค.นี้ จะครบกำหนดการแปลงใบสำคัญแสดงสิทธิ (วอร์แรนต์) เพื่อซื้อหุ้น CWT ซึ่งอยากจะเตือนผู้ถือหุ้นทราบ เพราะราคาใช้สิทธิอยู่ที่ 6 บาท มีความน่าสนใจเมื่อเทียบกับราคากระดานที่ 10 บาท ซึ่งหากผู้ถือหุ้นแปลงสิทธิครบจำนวน บริษัทจะได้รับเงิน 120 ล้านบาท ขณะนี้มีการใช้สิทธิแล้ว 50% เงินที่ได้ 50 ล้านบาท จะนำไปลงทุนซื้อเครื่องจักรข้างต้นและปีนี้คาดว่าจะมีจำนวน 1,200 ล้านบาท ไม่รวมผลจากการร่วมทุนกับทาง Toyo Bussan
น.ส.กุลวรรณ อิทธิอาภรณ์ ที่ปรึกษาด้านเทคนิคของ Toyo Bussan กล่าวว่า ญี่ปุ่นยังสนใจลงทุนในไทยแม้ว่าจะมีภัยธรรมชาติ เนื่องด้วยไทยยังมีวัตถุดิบและบุคลากรรองรับ และปัจจัยที่สำคัญที่สุด คือจะอาศัยไทยเป็นฐานเพื่อเจาะตลาดอาเซียนรองรับการเปิดเสรีประชาคมอาเซียน ที่จะเกิดขึ้นในเร็วๆ นี้